               ЕВРОПЕЙСКА КОМИСИЯ
            Брюксел, 11.6.2021
            COM(2021) 307 final
            2021/0142(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Съюза в рамките на Конференцията на договарящите се страни по Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (CDNI), във връзка с приемането на резолюция, целяща да се разшири забраната за изхвърляне на битови отпадъчни води от плавателни съдове, превозващи между 12 и 50 пътници, по вътрешните водни пътища

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Конференцията на договарящите се страни по Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (CDNI), във връзка с приемането на резолюция, целяща да се разшири забраната за изхвърляне на битови отпадъчни води от плавателни съдове, превозващи повече от 12 пътници, по вътрешните водни пътища, и плавателни съдове с пътнически каюти с повече от 12 спални места.

               2.Контекст на предложението

               2.1.CDNI

               С Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (CDNI), подписана на 9 септември 1996 г. в Страсбург, се определя правната рамка за събирането, депонирането и приемането на отпадъци, генерирани по време на плаването по река Рейн и вътрешните водни пътища. След ратифицирането ѝ от всички подписали Конвенцията държави, CDNI влезе в сила на 1 ноември 2009 г. Договарящи страни в CDNI са пет държави — членки на ЕС (Белгия, Франция, Германия, Люксембург и Нидерландия), и Швейцария.

               Конференцията на договарящите се страни по CDNI е органът, който отговаря за наблюдението на прилагането на разпоредбите на CDNI с регулаторни правомощия по въпросите на вътрешното корабоплаване по отношение на отпадъците по река Рейн и други вътрешни водни пътища, и се състои от представители на договарящите се страни по CDNI. Тя заседава ежегодно. Тя приема резолюциите на CDNI. Всяка договаряща се страна има един глас, като решенията се вземат с единодушие. Тези резолюции са правно обвързващи за договарящите се страни в съответствие с членове 14 и 19 от CDNI. ЕС не е договаряща се страна на CDNI.

               2.2.Предвиденият акт на CDNI

               На своето заседание на 22 юни 2021 г. Конференцията на договарящите се страни по CDNI трябва да приеме резолюция, целяща да се разшири забраната за изхвърляне на битови отпадъчни води от плавателни съдове, превозващи повече от 12  и по-малко от 50 пътници, по вътрешните водни пътища, и плавателни съдове с пътнически каюти с повече от 12 и по-малко от 50 спални места в рамките на приложното поле на CDNI
                  1
               .

               Това се отнася за всички плавателни съдове, превозващи между 12 и 50 пътници,  по вътрешните водни пътища, и плавателни съдове с пътнически каюти с повече от 12 и по-малко от 50 спални места, които са били въведени в експлоатация след 30.12.2008 г. Става въпрос за екологичните и техническите изисквания за плавателните съдове по вътрешните водни пътища.

               В съответствие с член 9.01, параграф 3 от приложение II към CDNI изхвърлянето на битови отпадъчни води е забранено за:

               (1)круизни кораби с повече от 50 спални места и

               (2)пътнически плавателни съдове, на които е разрешено да превозват повече от 50 пътници.

               С проекторезолюцията се разширява обхватът на тази забрана, така че да включва плавателни съдове, превозващи между 12 и 50 пътници, по вътрешните водни пътища, и плавателни съдове с пътнически каюти с повече от 12 и по-малко от 50 спални места. Забраната за изхвърляне на битови отпадъчни води е свързана със задължението на договарящите се страни по CDNI да монтират приемни станции за битови отпадъчни води по водните пътища на тяхна територия.

               Разпоредбите на проекторезолюцията биха повишили съгласуваността с техническите изисквания, определени от правото на ЕС.

               CDNI регулира експлоатацията на плавателните съдове по отношение на изхвърлянето на битови отпадъчни води като част от опазването на околната среда. Техническите изисквания за плавателните съдове по вътрешните водни пътища са регламентирани с Директива (EС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО
                  2
               . С Директива (ЕС) 2016/1629 се установяват разпоредбите на Съюза относно техническите изисквания, необходими, за да се гарантира безопасността на плавателните средства, плаващи по вътрешните водни пътища, като се взема предвид конструкцията на корпуса на плавателния съд. Приложение II към тази директива се отнася до техническите стандарти за плавателни съдове по вътрешните водни пътища (ES-TRIN), установени от Европейския комитет за изготвяне на стандарти за вътрешното корабоплаване (CESNI). В приложение II към Директива (ЕС) 2016/1629 е включено позоваване на най-актуалния ES-TRIN 2019/1.

               Съгласно член 19.14 от ES-TRIN 2019/1 пътническите плавателни съдове се оборудват с резервоари за събиране на битовите отпадъчни води в съответствие с параграф 2 от същия член или с подходящи бордови станции за пречистване на отпадъчните води в съответствие с глава 18 от ES-TRIN 2019/1. Това изискване се прилага за всички пътнически плавателни съдове, превозващи повече от 12 пътници, но като се вземат предвид следните преходни разпоредби:

               1.За плавателни съдове с пътнически каюти с максимум 50 легла и за плавателни съдове за дневно пътуване с не повече от 50 пътници: Изискването за резервоар или пречиствателна станция за отпадъчни води не се прилага за плавателни съдове, които вече са били в експлоатация преди 1.1.2006 г.

               2.За плавателни съдове с пътнически каюти с повече от 50 легла: Вече се прилага изискването за резервоар или пречиствателна станция за отпадъчни води.

               3.За плавателни съдове, налични преди 30.12.2008 г. и експлоатирани само извън река Рейн, могат да се приемат дерогации по член 29, параграф 1 от Директива (ЕС) 2016/1629.

               Проекторезолюцията на CDNI се отнася само за плавателните съдове, пуснати в експлоатация след 30.12.2008 г. (по Рейн или извън Рейн), така че тя е напълно съвместима със стандарта ES-TRIN 2019/1, който вече изисква оборудване с резервоари за събиране на битови отпадъчни води или подходящи бордови станции за пречистване на отпадъчни води за тези плавателни съдове.

               В разпоредбите на CDNI е взета предвид целта за опазване на околната среда (забрана за изхвърляне на битови отпадъчни води във водните пътища), докато в ES-TRIN са предвидени технически изисквания за конструкцията на плавателния съд и подходяща инсталация и оборудване, позволяващи събирането на отпадъчни води.

               Както в CDNI, така и в ES-TRIN са определени датите на прилагане на тези разпоредби. Тъй като разпоредбите се допълват взаимно, е необходимо да се осигури съгласуване на тези дати, за да се избегне непоследователност в разпоредбите, приложими за плавателните съдове по вътрешните водни пътища, плаващи по река Рейн.

               Проекторезолюцията на CDNI е приведена в съответствие с изискванията, предвидени в Директива 2016/1629, и по този начин ще повиши съгласуваността с изискванията, определени в законодателството на ЕС.

               Освен това член 9.01, параграф 4 от проекторезолюцията на CDNI ще освободи тези плавателни съдове, които са освободени от изискването за монтиране на резервоари за събиране на битови отпадъчни води или подходящи бордови станции за пречистване на отпадъчни води съгласно Директива (ЕС) 2016/1629, от съответната забрана за изхвърляне на битови отпадъчни води съгласно резолюцията на CDNI.

               3.Позиция, която трябва да се заеме от името на Съюза

               Предложената позиция на Съюза е да се изрази съгласие с приемането на резолюция, целяща да се разшири забраната за изхвърляне на битови отпадъчни води от плавателни съдове, превозващи между 12 и 50 пътници, по вътрешните водни пътища.

               Няма противоречие със законодателството на ЕС в тази област. Освен това тя подкрепя силно инициативите и целите за опазване на околната среда.

               CDNI регулира експлоатацията на плавателните съдове по отношение на изхвърлянето на битови отпадъчни води като част от опазването на околната среда. С Директива (ЕС) 2016/1629 се установяват разпоредбите на Съюза относно техническите изисквания, необходими за гарантиране на безопасността на плавателните съдове, плаващи по вътрешните водни пътища, като се взема предвид конструкцията на корпуса на плавателния съд, в т.ч. въпроси, свързани с оборудването на плавателен съд с резервоари за събиране на битови отпадъчни води или подходящи бордови станции за пречистване на отпадъчните води.

               Предложената позиция на Съюза е да се постигне съгласие по приемането на въпросната резолюция, тъй като тя увеличава съгласуваността с изискванията, определени в законодателството на ЕС.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа, или страна по споразумението
                  3
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  4
               .

               4.1.2.Приложение в конкретния случай

               Конференцията на договарящите се страни по CDNI е орган, създаден по силата на международно споразумение. Актът, който Конференцията на договарящите се страни по CDNI има за задача да приеме, представлява акт с правно действие. Предвиденият акт е годен да окаже съществено въздействие върху съдържанието на законодателството на ЕС, а именно Директива (ЕС) 2016/1629. Това се дължи на факта, че предложеният акт оказва въздействие върху законодателството, свързано с техническите изисквания за плавателните съдове по вътрешните водни пътища, тъй като в него са предвидени изискванията, свързани със забраната за изхвърляне на отпадъчни води и монтирането на подходящо оборудване на плавателните съдове по вътрешните водни пътища, докато техническите изисквания за тези плавателни съдове (в т.ч. разпоредбите за събиране на отпадъчни води) са регламентирани с Директива (ЕС) 2016/1629.

               Поради това е необходимо да се установи позицията, която трябва да се заеме от името на Съюза в рамките на Конференция на договарящите се страни по CDNI по отношение на приемането на резолюция, целяща да се разшири забраната за изхвърляне на битови отпадъчни води от плавателни съдове, превозващи между 12 и 50 пътници, по вътрешните водни пътища.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидените актове са свързани с общата транспортна политика.

               Поради това материалноправното основание за предложеното решение е член 91, параграф 1 от ДФЕС.

               4.3.Заключение

               Правното основание за предложеното решение следва да бъде член 91, параграф 1 от ДФЕС във връзка с член 218, параграф 9 от ДФЕС.

               2021/0142 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Съюза в рамките на Конференцията на договарящите се страни по Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (CDNI), във връзка с приемането на резолюция, целяща да се разшири забраната за изхвърляне на битови отпадъчни води от плавателни съдове, превозващи между 12 и 50 пътници, по вътрешните водни пътища

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (CDNI), от 9 септември 1996 г., влезе в сила на 1 ноември 2009 г.

               (2)Съгласно член 19 от Конвенцията Конференцията на договарящите се страни може да изменя Конвенцията и нейните приложения.

               (3)Действията от страна на Съюза в сектора на вътрешното корабоплаване следва да имат за цел да осигуряват единство по отношение на техническите изисквания за плавателните съдове по вътрешните водни пътища в Съюза.

               (4)По време на заседанието си на 22 юни 2021 г. Конференцията на договарящите се страни по CDNI трябва да приеме резолюция, целяща да се разшири забраната за изхвърляне на битови отпадъчни води от плавателни съдове, превозващи повече от 12 пътници, по вътрешните водни пътища, и плавателни съдове с пътнически каюти с повече от 12 спални места. Разпоредбите на резолюцията ще направят задължително монтирането на подходящо оборудване на борда на плавателните съдове, попадащи в приложното ѝ поле.

               (5)С техническия стандарт за плавателните съдове по вътрешните водни пътища (ES-TRIN 2019/1), приет от Европейския комитет за изготвяне на стандарти за вътрешното корабоплаване (CESNI) на 8 ноември 2018 г., се определят единни технически изисквания, необходими за гарантиране на безопасността на плавателните съдове по вътрешните водни пътища. Той включва специални разпоредби относно конкретни категории плавателни съдове, като пътнически плавателни съдове, разпоредби относно оборудването и инсталациите на плавателните съдове, включително съоръжения за събиране и обезвреждане на отпадъчни води, както и инструкции за прилагането на техническия стандарт.

               (6)Целесъобразно е да се определи позицията, която трябва да се заеме от името на Съюза в рамките на Конференцията на договарящите се страни по CDNI, тъй като разпоредбите на резолюцията ще са годни да окажат съществено въздействие върху съдържанието на законодателството на Съюза, и по-конкретно върху Директива (ЕС) 2016/1629 на Европейския парламент и на Съвета.

               (7)Проекторезолюцията на CDNI следва да повиши съгласуваността с изискванията, определени в законодателството на Съюза, главно по отношение на датите на прилагане във връзка с монтирането на подходящо оборудване за събиране на отпадъчни води на плавателни съдове по вътрешните водни пътища. Освен това проекторезолюцията на CDNI подкрепя силно инициативите и целите за опазване на околната среда.

               (8)Съюзът не е член на Конференцията на договарящите се страни по CDNI. Позицията на Съюза трябва да бъде изразена от държавите — членки на Съюза, които са членки на CDNI, като действат съвместно,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на заседанието на 22 юни 2021 г. в рамките на Конференцията на договарящите се страни по Конвенцията относно събирането, депонирането и приемането на отпадъци, генерирани по време на плаването по река Рейн и по вътрешните водни пътища (CDNI), е да се изрази съгласие с приемането на резолюцията, целяща да се разшири забраната за изхвърляне на битови отпадъчни води от плавателни съдове, превозващи между 12 и 50 пътници, по вътрешните водни пътища.

               Член 2

               Позицията, посочена в член 1, се изразява от държавите — членки на Съюза, които са членки на Конференцията на договарящите се страни по CDNI, като те действат съвместно.

               Член 3

               Малки технически промени в позициите, определени в член 1, могат да се договарят, без да е необходимо допълнително решение на Съвета.

               Член 4

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Съгласно определението в приложение 1 към CDNI.

                     (2)

                        Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (ОВ L 252, 16.9.2016 г., стр. 118).

                     (3)

                        Решение на Съда на Европейския съюз от 7 октомври 2014 г., Германия срещу Съвета на Европейския съюз, C-399/12, ECLI:EU:C:2014:2258, т. 64.

                     (4)

                        Решение на Съда на Европейския съюз от 7 октомври 2014 г., Германия срещу Съвета на Европейския съюз, C-399/12, ECLI:EU:C:2014:2258, т. 61—64.